**Informatīvais ziņojums „Par iespējām sašaurināt vienotās atlīdzības sistēmas mēnešalgu diapazonus”**

Finanšu ministrija, pamatojoties uz Saprašanās memorandu ar Eiropas Savienību (SMOU 3, B 2. punkts), izskatīja iespēju sašaurināt valsts tiešās pārvaldes iestāžu mēnešalgu skalā esošos mēnešalgu diapazonus, t.i., starpību starp minimālo un maksimālo mēnešalgu katrai mēnešalgu grupai.

Uzdevums ir daļēji izpildīts saistībā ar to, ka ar 2011.gada 1.janvāri tika paaugstināta minimālā mēneša darba alga no 180 latiem līdz 200 latiem. Atbilstoši šim lēmumam tika pārskatītas Ministru kabineta 2009.gada 22.decembra noteikumos Nr.1651 "Noteikumi par valsts un pašvaldību institūciju amatpersonu un darbinieku darba samaksu, kvalifikācijas pakāpēm un to noteikšanas kārtību" (turpmāk - noteikumi Nr.1651) iekļautās mēnešalgu skalas, attiecīgi paaugstinot to mēnešalgu grupu zemākās mēnešalgas, kuras nepārsniedza 300 latus, tādā veidā sašaurinot daļu no mēnešalgu diapazoniem. Tā rezultātā 1. līdz 3 mēnešalgu grupai atšķirība starp zemāko un augstāko mēnešalgu nepārsniedz 37%, bet 4. un 5 mēnešalgu grupai atšķirība starp zemāko un augstāko mēnešalgu nepārsniedz 76%. Mēnešalgu skalā kopā ir 16 mēnešalgu grupas.

Jau šobrīd ir ievērojami izlīdzinājušās mēnešalgas ministrijās nodarbinātajiem ierēdņiem un darbiniekiem. Darba samaksas izlīdzināšanās uzsākās 2010.gada sākumā, kad ar 2010.gada 1.janvāri tika atcelti vadības līgumi, likvidēta piemaksa par intensitāti, noteikts prēmēšanas aizliegums 2010. un 2011.gadā. Ar noteikumiem Nr.1651 tika izveidotas divas mēnešalgu skalas – viena ministrijām, Valsts kancelejai un Korupcijas novēršanas un apkarošanas birojam, otra - ministriju padotībā esošajām iestādēm. Atsevišķas skalas ministrijām izveides mērķis bija sašaurināt mēnešalgu diapazonus šai iestāžu grupai. Tas bija iespējams arī, ņemot vērā, ka nodarbināto skaits ministrijās ir salīdzinoši neliels - 3024 nodarbināto (dati: 2010.gada novembrī). Ministriju padotības iestādēs darbinieku skaits, uz kuriem attiecas 2009.gada 22.decembra noteikumi Nr.1651, ir ap 30 tūkst. darbinieku.

Ministriju mēnešalgu skalā lielākais diapazons nepārsniedz 49% robežas. Informācija par 2010.gada decembri parāda, ka piemēram: finansistam (9.mēnešalgu grupa 6.kvalifikācijas pakāpe) mēnešalga ir noteikta 605-698 latu robežās, juridiskās struktūrvienības vadītājam (12.mēnešalgu grupa 6.kvalifikācijas pakāpe) mēnešalga ir noteikta 868-1157 latu robežās, vecākajam referentam – politikas plānotājs (9.mēnešalgu grupa 5.kvalifikācijas pakāpe) 542-665 latu robežās. Kopā ir sešas kvalifikācijas pakāpes, tās nosaka darbiniekam, ņemot vērā darbinieka ikgadējo vērtēšanu (70%) un darba pieredzi (30%) valsts dienestā.

Lielākas atšķirības mēnešalgās ir vērojamas starp padotības iestādēm.

Padotības iestāžu mēnešalgu skalā kritiskākās ir 10.,11., 12. un 13.mēnešalgu grupas, kurās šobrīd ir iespējamas vislielākās mēnešalgu atšķirības. Lai objektīvi novērtētu atšķirības mēnešalgās un konstatētu, kurās mēnešalgu grupās un kuros amatos atšķirības par līdzīgiem pienākumiem ir vislielākās, Finanšu ministrija turpinās darbu pie mēnešalgu apmēru analīzes padotības iestādēs.

Analīzei ir nepieciešama informācija par mēnešalgām pēc to pārskatīšanas saistībā ar minimālās algas izmaiņām, t.i., par 2011.gada janvāri, kuru iestādes Finanšu ministrijai iesniegs līdz 2011.gada 15.februārim. Tādējādi Finanšu ministrija līdz 1.ceturkšņa beigām veiks datu analīzi, lai sagatavotu priekšlikumus apspriešanai valdībā.

Plānots izskatīt ministriju padotībā esošo iestāžu mēnešalgu skalas sašaurināšanas vairākus variantus, kuros analizēta mēnešalgu atšķirība kritiskākajās mēnešalgu grupās. Finanšu ministrija apzinās amatus attiecīgajās mēnešalgu grupās, kuros ir vislielākās mēnešalgu atšķirības. Vienlaicīgi ir skatāms jautājums par amatu klasificēšanas rezultātiem saskaņā ar Valsts un pašvaldību institūciju amatu katalogu– amatam noteikto saimi un līmeni. Jo iespējamas ir situācijas, ka amats ir neprecīzi klasificēts, kā rezultātā tam ir noteikta augstāka mēnešalgu grupa nekā vajadzētu būt. Iespējams daļa šādu amatu atrodas pie mēnešalgu diapazona zemākajām robežām. Tos pārklasificējot un nosakot atbilstošo saimi un līmeni, mainīsies arī mēnešalgu grupa un attiecīgi mēnešalga vairs nebūs pie diapazona zemākās robežas. Tādējādi neatbilstoši saklasificēto amatu pārklasificēšana ir būtiski svarīga gan mēnešalgu skalas diapazonu sašaurināšanai, gan racionālai valsts budžeta līdzekļu izlietošanai.

Vienlaicīgi jāņem vērā, ka sašaurinot mēnešalgu skalas diapazonus un paaugstinot mēnešalgu zemākās robežas, daļai darbinieku būs jāpārskata un jāpaaugstina mēnešalgas, kas nodrošināms esošo finanšu resursu ietvaros.

Skatot jautājumu par iespēju samazināt mēnešalgu diapazona augstākās robežas, jāņem vērā, ka mēnešalgu skalas maksimālās mēnešalgas iepriekšējā periodā tika samazinātas divas reizes. 2009.gada 30. jūnijā Ministru kabinets pieņēma grozījumus Ministru kabineta noteikumos, kuri regulē darba samaksu no valsts budžeta finansēto iestāžu darbiniekiem. Grozījumi paredzēja mēnešalgu skalu samazināšanu, piemērojot diferencētu pieeju: par 20% tika samazinātas mēnešalgas, kas bija lielākas par 300 latiem, bet par 15% – mēnešalgas, kas bija mazākas par 300 latiem. Ar 2010. gada 1. janvāri stājās spēkā Ministru kabineta 2009. gada 22. decembra noteikumi Nr.1651, kuri paredzēja skalā mēnešalgu maksimumus samazināt vēl par 5%.

Finanšu ministrija, pamatojoties uz 2010.gada 1.pusgada informāciju, veica sākotnējo novērtējumu, cik daudz ministriju padotības iestāžu amatu atrodas pie skalas zemākajām robežām un līdz 5% intervālam no zemākās robežas. Tika izmantota informāciju, kas apkopota atbilstoši 2004.gada 3.februāra Ministru kabineta noteikumiem Nr.62 „Noteikumi par vienoto darba samaksas uzskaites sistēmu no valsts budžeta finansējamās institūcijās”, un kuru iesniedza 111 valsts tiešās pārvaldes iestādes par tiem nodarbinātajiem, kuru darba samaksu regulē noteikumi Nr.1651. Analīzē netika iekļauti izglītības iestāžu darbinieki, jo šobrīd Finanšu ministrijas rīcībā nav pilna jaunākā informācija par izglītības iestāžu darbiniekiem, ņemot vērā to, ka izglītības iestādes šobrīd pakāpeniski uzsāk noteikumu ieviešanu, par ko Finanšu ministrija ir saņēmusi attiecīgo iestāžu rakstiskus skaidrojumus.

Novērtējums parādīja, ka ministriju padotības iestādēs 1844 amatiem noteiktās mēnešalgas ir pie skalas zemākajām robežām vai arī 5% intervālā virs zemākajām robežām. Iestāžu griezumā visvairāk šādu amatu ir:

* Sociālās aprūpes centros (Labklājības ministrijas resors) – 1202 amati;
* Muzejos (Kultūras ministrijas resors) – 165 amati;
* Valsts robežsardzē (Iekšlietu ministrijas resors) – 88 amati;
* Valsts aizsardzības militāro objektu un iepirkumu centrā (Aizsardzības ministrijas resors) – 84 amati;
* Valsts meža dienestā (Zemkopības ministrijas resors) – 74 amati.

Saskaņā ar iepriekšminēto Finanšu ministrija turpinās darbu pie mēnešalgu atšķirību novērtēšanas sagatavos informāciju tālākai apspriešanai, kuru iesniegs Ministru kabinetā līdz 2011.gada 15.aprīlim.

 Finanšu ministrs A.Vilks

2011.01.26. 14:56

882

Artemjeva
Tālr. 67095599,
Ineta.Artemjeva@fm.gov.lv